Cesa ëd San Gioann ëd Montmartre

La cesa ëd San Gioann ëd Montmartre a resta a Paris, an contra dj'Abadësse 19.

La cesa a l'é stàita ancaminà dël 1897 e a l'é stàita consacrà a san Gioann evangelista ai 13 ëd giugn 1904.
A l'é stàita vorsùa da l'abà Sobaux e sò architet a l'é stàit Anatole de Baudot.
Chiel-sì a l'ha ciamà l'agiut dl'angigné Paul Cottancin, ch'a l'ha butà an euvra na técnica arvolussionaria.
Le fassade, arvestìe ëd mon e gres d'Alexandre Bigot, a son pa portante: sa fonsion a l'é pijà dal monolit constituì dai paviment, le pilie e la covertura, dont la coerensa a l'é garantìa da n'armadura ëd fer fongà ant ël ciman.
La finëssa dle pilie a l'avìa sbaruvà l'aministrassion, ch'a l'avìa otnù l'anterussion dij travaj e n'ordinansa ëd demolission, che però a l'é nen ëstàita butà an euvra.

Andrinta, dle fiamenghe vëdrià colorà a figuro ij sivalié dl'Apocaliss e ël quart Evangeli.
Sta dariera serie a l'é stàita dissegnà da Pascal Blanchard durant la prima guèra mondial e realisà da Jac Galland antra 'l 1918 e ël 1920.
L'autar magior a l'é euvra d'Anatole de Baudot e a l'é archincà ëd gres ëd lë scultor Roche, con arpresentà la testa dël Crist e ij sìmboj dj'evangelista.

Ëd recent, ël vej e modest bassin batesimal a l'é stàit rampiassà da n'euvra dl'oréfiss Goudji: ël bassin a l'é d'argent e a pògia su eut pe an fer forgià.

San Gioann ëd Montmartre